Lastbilen kunne ikke nå at bremse.

En femårig dreng blev torsdag så forskrækket af en maske til halloween, at han løb ud foran en lastbil.

Det skriver Horsens Folkeblad.

Drengen var ude for at rasle slik i Ry. Han blev dog så forskrækket, da en mand med en skræmmende maske åbnede døren i et hus, at han løb ud på vejen, hvor han blev ramt af en lastbil.

Ifølge politiet er drengen uden for livsfare. Men han har brækket bækkenet, og han skal have foretaget hudtransplantationer.

- Det er en dybt ulykkelig sag for alle. Både for drengen, for manden med masken, som jo bare ville lave sjov med børnene, for dem, der fulgtes med drengen, og selvfølgelig for den lastbilchauffør, der ramte drengen, siger vicepolitiinspektør Stig Simonsen til Horsens Folkeblad.

Ulykken skete kort før klokken seks torsdag aften.

Politiet siger til TV 2, at de ikke ved hvem, der helt konkret var ude og rasle sammen med drengen.

Lastbilen, der kom kørende på Ryesgade i Gammel Rye, kunne ikke nå at bremse.

Vicepolitiinspektøren understreger, at der ikke er noget, der tyder på, at nogen har gjort noget ulovligt.